APROBACIÓN INICIAL DO REGULAMENTO DOS CEMITERIOS
ADMINISTRACIÓN LOCAL — Municipal — Vilaboa (Ordenanzas e Regulamentos, 09/04/2021)

Fago público o acordo de aprobación inicial íntegro do Regulamento dos cemiterios municipais do concello de Vilaboa, adoptado na sesión ordinaria do Pleno de data 26/03/2021, xunto co texto íntegro do mesmo. “Vista a necesidade de regular as condicións e o exercicio de competencias municipais respecto dos cemiterios de titularidade municipal, dada a antigüidade e case inexistencia da norma actual, así como a planificación e ordenación dos servizos e facilitar aos usuarios o exercicio dos seus dereitos e regulación dos seus deberes respecto do uso dos cemiterios. Vista a Providencia de Alcaldía de data 14 de xaneiro de 2021, así como consulta pública efectuada a través do portal web deste Concello Visto o informe favorable de secretaría. De acordo cos antecedentes e de conformidade co artigo 49 da Lei 7/1985, do 2 de abril, reguladora das bases do réxime local, previo ditame da Comisión Informativa de Administración Xeral, propoño ao Pleno a adopción dos seguintes PRIMEIRO. Aprobar inicialmente o Regulamento dos cemiterios municipais do Concello de Vilaboa. SEGUNDO. Abrir período de información pública, por un prazo mínimo de trinta días, para que os interesados poidan presentar as reclamacións e suxestións que estimen oportunas. O acordo de aprobación inicial, xunto co texto íntegro do Regulamento, publicarase no Boletín Oficial da Provincia e no taboleiro de anuncios do Concello. Así mesmo, estará a disposición dos interesados na sede electrónica [http://vilaboa.sedelectronica.es]. TERCEIRO. No caso de que non se presentasen reclamacións ao expediente no prazo anteriormente indicado, entenderase definitivamente adoptado o acordo ata entón provisional. Con esta disposición normativa preténdese contribuír á regulación dos servizos funerarios, que teñen consideración de servizo esencial de interese xeral, sen menoscabo da lexislación estatal e autonómica ao respecto. Dentro das competencias municipais previstas na normativa do réxime local, concretamente no artigo 25.2 k) da lei 7/1985, do 2 de abril, reguladora das bases de réxime local, recóllese o referido aos cemiterios e servizos funerarios. En concreto, neste municipio, os cemiterios son bens de dominio público adscritos a servizo público, que están suxeitos á autoridade do Concello, ao que lle corresponde a súa administración, dirección e coidado, salvo naquilo que sexa competencia propia doutras autoridades e organismos. Como consecuencia de todo isto, estimouse necesario pola Corporación proceder ao establecemento dunha ordenación específica para este Concello que regule os servizos funerarios municipais, entendendo especificamente o referente ás actuacións dentro dos cemiterios municipais. O presente regulamento ten por obxecto regular as condicións e o exercicio das competencias recollidas nos artigos 25.2 k) e 26 da lei 7/1985, do 2 de abril, reguladora das bases do réxime local, en relación cos cemiterios municipais, de acordo co previsto no decreto 151/2014, do 20 de novembro, de sanidade mortuoria de Galicia. Ademais do contido no presente regulamento, serán de aplicación para o réxime de uso dos cemiterios municipais todas aquelas normas tanto estatais como autonómicas que rexan a materia de cemiterios e servizos funerarios. Os aspectos económicos da xestión do servizo regularanse pola ordenanza fiscal aprobada para o efecto. O Concello velará polo mantemento da orde no recinto, así como pola esixencia do respecto adecuado mediante o cumprimento das seguintes normas: a) Mediante resolución da Alcaldía fixaranse os horarios de inverno e verán dos servizos de cemiterio, así como os horarios de visitas e atención ao público. O horario de apertura e peche será exposto nun lugar visible da entrada principal do cemiterio. b) Os visitantes deberán comportarse de forma respectuosa, podendo adoptarse, no caso contrario, as medidas oportunas para desaloxar do recinto a aqueles que incumprisen este precepto. c) Prohíbese a venda ambulante e a realización de calquera tipo de propaganda no interior do recinto. d) A filmación de vistas xerais ou parciais do cemiterio esixirá a autorización previa do Concello. e) O Concello realizará, dentro das súas posibilidades, unha vixilancia xeral do recinto do cemiterio, se ben non se responsabiliza dos roubos ou dos deterioros que poidan ter lugar nas unidades de enterramento. f) Non se permitirá a entrada de vehículos ao cemiterio, agás os que utilice o persoal que presta servizos funerarios ou os especificamente autorizados; nin de bicicletas e motocicletas, nin tampouco de cans e outros animais, coa excepción dos que teñan carácter de cans guía en compaña de invidentes. g) As obras e inscricións funerarias deberán estar en consonancia co respecto debido á función do recinto e deberán ser en todos os casos obxecto da aprobación ou homologación polo Concello. Non existirá discriminación algunha á hora dos enterramentos por razóns de relixión, nin por calquera outras. Os servizos relixiosos no cemiterio serán prestados en virtude do principio constitucional de liberdade de culto, de acordo cos ritos das confesións existentes, sen máis limitación que o respecto debido ás demais crenzas relixiosas e de mantemento da orde pública. Os ritos funerarios practicaranse sobre cada unidade de enterramento de conformidade co disposto polo defunto ou co que a familia determine. Todos os usuarios do cemiterio municipal teñen o deber de utilizar as instalacións conforme ao establecido no presente regulamento. As empresas e profesionais que exerzan actividades construtivas, funerarias ou de calquera outro tipo a instancia dos titulares de dereitos funerarios nas instalacións do cemiterio, ademais, deberán contar, por un lado, coas preceptivas autorizacións administrativas para o exercicio da súa actividade e, por outro lado, coas licenzas de obra ou actividade, de inhumación ou exhumación, ou calquera outra regulada neste regulamento ou na lexislación sectorial respecto de cada unha das actuacións que realicen nas distintas unidades de enterramento. O dereito funerario, constituído na forma determinada por este regulamento, atribúe ao seu titular o uso exclusivo da parcela ou unidade de enterramento asignada, aos fins de inhumación de cadáveres, cinzas e restos, segundo a súa clase, durante o tempo fixado na concesión. Nunca se considerará atribuída ao titular a propiedade do solo. A ocupación de cada parcela ou unidade de enterramento conceptúase como unha utilización privativa dun ben demanial, que precisa do oportuno título de concesión administrativa e do pagamento das taxas previstas na correspondente ordenanza fiscal. O dereito funerario xorde tralo pagamento da taxa pola concesión administrativa, outorgada polo Concello. En caso de falta de pagamento de tales dereitos, entenderanse non constituídos, e de terse practicado previamente inhumación na unidade de enterramento, o Concello estará facultado, previo cumprimento das disposicións sanitarias aplicables, para a exhumación do cadáver, restos ou cinzas e o seu traslado a enterramento común, cremación ou incineración. Quedan excluídas do réxime xeral de concesión, as inhumacións gratuítas que se realicen por motivos de beneficencia reguladas no artigo 31. O dereito funerario estenderase por todo o tempo fixado á súa concesión, e cando proceda, á súa ampliación. Atendendo ao período de uso da unidade de enterramento, cabe distinguir: a) Concesión por período de ata 75 anos, para inhumación inmediata ou a prenecesidade, de cadáveres, restos ou cinzas, en toda clase de unidades de enterramento e parcelas para construción polo titular. b) Concesión temporal non renovable, que se outorgará para o inmediato depósito dun cadáver ou restos cadavéricos polo período mínimo que estableza a normativa de policía sanitaria mortuoria. As concesións administrativas terán unha duración máxima, incluídas as prórrogas, de 75 anos. A renovación da concesión, deberá ser solicitada antes da finalización da concesión e levará consigo o pago das taxas actualizadas nese momento. Non se permitirá a inhumación de cadáveres en unidades de enterramento cuxo tempo de concesión estea nos últimos cinco años de duración. No caso dos columbarios non existe límite de tempo para a introdución dunha nova urna. O dereito funerario queda recoñecido polo contrato-título subscrito á súa constitución, e inscrición nos libros de rexistro correspondentes. O contrato-título de dereito funerario conterá, polo menos, as seguintes mencións: 1. Identificación da unidade de enterramento, expresando a súa clase.2. Data de adxudicación, e unha vez practicada, data da primeira inhumación.3. Tempo de duración do dereito.4. Nome, apelidos, número de identificación fiscal e domicilio a efectos de notificacións, do titular, e no seu caso, do beneficiario “mortis causa”. 5. Limitacións ou condicións especiais de uso da unidade de enterramento impostas polo titular. O libro rexistro de unidades de enterramento deberá conter, respecto de cada unha delas, as mesmas mencionadas do contrato-título, segundo o indicado no parágrafo anterior, e ademais: 1. Data de alta das construcións particulares.2. Inhumacións, exhumacións, traslados, e calquera outra actuación que se practique sobre as mesmas, con expresión dos nomes e apelidos dos falecidos a que se refiran, e data de cada actuación.3. Licencias de obras e lápidas concedidas.4. Calquera dato ou incidencia que afecte á unidade de enterramento e que se estime de interese polo Concello. Poden ser titulares do dereito funerario: 1. Persoas físicas. Concederase o dereito, ou recoñecerase por transmisións intervivos, unicamente a favor dunha soa persoa física.2. Cando, por transmisión “mortis causa”, resulten ser varios os titulares do dereito, designarán de entre eles uno só que actuará como representante a todos os efectos de comunicacións, reputándose validamente feitas a todos os cotitulares as notificacións dirixidas ao representante. Os actos do representante entenderanse realizados en nome de todos eles, que quedarán obrigados polos mesmos. A falta de designación expresa, terase como representante nos termos indicados ao cotitular que ostente maior participación, ou no seu defecto a quen ostente a relación de parentesco máis próxima co causante; e en caso de igualdade de grao, ao de maior idade. En caso de falta de acordo entre os interesados sobre o seu nomeamento, será válido o nomeamento feito polos cotitulares que representen a maioría de participacións.3. Comunidades relixiosas, establecementos benéficos, confrarías, asociacións, fundacións e en xeral institucións sen ánimo de lucro legalmente constituídas. O dereito funerario constituído conforme aos artigos anteriores outorga ao seu titular os seguintes dereitos: 1. Depósito de cadáveres, restos cadavéricos e humanos, e cinzas.2. Ordenación en exclusiva das inhumacións, exhumacións, redución de restos e outras actuacións que deban practicarse na unidade de enterramento.3. Determinación en exclusiva dos proxectos de obras e epitafios, recordatorios, emblemas e símbolos que se desexen instalar na unidade de enterramento, que deberán ser en todo caso autorizados polo Concello.4. Esixir a prestación dos servizos propios que o cemiterio teña establecidos.5. Esixir a adecuada conservación, coidado e limpeza xeral de recintos e instalacións.6. Designar beneficiario para despois do seu falecemento, nos termos deste regulamento. O dereito funerario, constituído conforme aos artigos anteriores, obriga ao seu titular ao cumprimento das seguintes obrigas: 1. Conservar o contrato-título de dereito funerario, cuxa presentación será preceptiva para a solicitude de prestación de servizos ou autorización de obras e lápidas.2. Solicitar licenza para a instalación de lápidas, emblemas o epitafios, e para a construción de calquera clase de obras.3. Asegurar o coidado, conservación e limpeza das obras e instalacións de titularidade particular, así como do aspecto exterior das unidades de enterramento adxudicadas, de titularidade municipal, colocando os elementos ornamentais conforme ás normas establecidas.4. Comunicar as variacións de domicilio, números de teléfono e de calquera outro dato de influencia nas relacións do titular co Concello.5. Aboar os dereitos, segundo a ordenanza fiscal aprobada, polos servizos, prestacións e licenzas que solicite, e pola conservación xeral dos recintos e instalacións.6. Retirar á súa custa as obras e ornamentos da súa propiedade, cando se extinga o dereito funerario. En caso de incumprimento polo titular de calquera das súas obrigas sobre as unidades de enterramento, o Concello poderá adoptar, previo requirimento a este, as medidas de corrección necesarias, sendo o seu importe a cargo do titular. O dereito funerario non poderá ser obxecto de comercio, nin de transacción ou disposición a título oneroso. O Concello rexeitará o recoñecemento de toda transmisión que non se axuste ás prescricións do presente regulamento. O dereito funerario será transmisible unicamente a título gratuíto, por actos “inter vivos” e “mortis causa”. Para que poida ter efectos calquera transmisión de dereito funerario, haberá de ser previamente recoñecida polo Concello. A tal efecto, o interesado deberá acreditar, mediante documento fidedigno, as circunstancias da transmisión. En caso de transmisións “inter vivos”, deberá acreditarse especialmente o seu carácter gratuíto. A cesión a título gratuíto do dereito funerario poderá facerse polo titular, mediante actos “inter vivos”, a favor do cónxuxe, ascendente, descendente, ou colateral ata o cuarto grao por consanguinidade e ata o terceiro grao por afinidade. A transmisión “mortis causa” do dereito funerario rexerase polas normas establecidas no Código Civil para as sucesións, considerándose beneficiario a quen corresponda a adquisición por sucesión testada o intestada, salvo o disposto no artigo seguinte. O titular do dereito funerario poderá designar, en calquera momento durante a vixencia da súa concesión, e para despois da súa morte, un beneficiario do dereito, que se subrogará na posición daquel. A designación de beneficiario poderá ser revogada ou substituída en calquera momento polo titular, incluso por disposición testamentaria posterior, que deberá ser expresa. Xustificada a defunción do titular polo beneficiario, recoñecerase a transmisión, librándose a favor deste, como novo titular de pleno dereito, un novo contrato-título e practicaranse as inscricións procedentes nos Libros de Rexistro. En caso de que, falecido o titular, o beneficiario por título sucesorio non puidese acreditar fidedignamente a transmisión ao seu favor, poderá solicitar o recoñecemento provisional da transmisión, aportando a tal fin os documentos xustificativos do seu dereito a adquirir. Se a xuízo do Concello os documentos aportados no fosen suficientes para tal acreditación, poderá denegar o recoñecemento. Farase constar no contrato-título e nas inscricións correspondentes, que o recoñecemento se efectúa con carácter provisional e sen prexuízo de terceiros con mellor dereito. Caso de pretender a inscrición provisional máis de unha persoa, e por títulos distintos, no se recoñecerá transmisión provisional ningunha. O recoñecemento provisional deberá convalidarse e elevarse a definitivo mediante a aportación de documento fidedigno que acredite a transmisión. No obstante, elevarase a definitivo o recoñecemento provisional efectuado se, transcorridos dez anos, non se formulase reclamación contra o mesmo, nin se deixase sen efecto por acreditación de transmisión por medio fidedigno en favor de terceira persoa. En caso de reclamación de titularidade por terceiro, suspenderase o exercicio de dereitos, sobre a unidade de enterramento de que se trate, ata que se resolva definitivamente sobre quen sexa o adquirinte do dereito. O dereito funerario extinguirase: 1. Polo transcurso do tempo da súa concesión, e no seu caso, da súa ampliación ou prórroga.2. Por abandono da unidade de enterramento, entendéndose producido este por: a) Exhumación de todos os cadáveres, restos e cinzas, con desocupación total da unidade de enterramento, salvo nas de construción polo titular. b) Falta de edificación nas parcelas no prazo previsto no artigo 22 deste regulamento. c) Ruína das edificacións construídas por particulares, con risco de derrubamento.3. Por falta de pago dos servizos ou actuacións realizadas sobre a unidade de enterramento conforme a este regulamento.4. Polo rescate da concesión, tras a indemnización previa.5. Por calquera outra causa prevista nas condicións xerais ou particulares polas que se rexa a concesión, e demais previstas pola normativa aplicable. A extinción do dereito funerario no suposto previsto no número 1 do artigo anterior operará automaticamente, sen necesidade de instrución de expediente ningún. Nos restantes casos do artigo anterior, a extinción do dereito declarase previa instrución de expediente, no que se dará audiencia aos interesados por prazo de quince días, e que se resolverá con vista das alegacións aportadas. O expediente incoado pola causa do número 3 do artigo anterior arquivarase e non procederá a extinción do dereito, se no prazo de audiencia previsto no parágrafo anterior se producise o pago da cantidade debida. Producida a extinción do dereito funerario, o Concello estará expresamente facultado para a desocupación da unidade de enterramento de que se trate, practicando as exhumacións que procedan, para o traslado a enterramento común, cremación ou incineración, dos cadáveres, restos ou cinzas que conteña. Igual facultade terá en caso de falta de pago polo adxudicatario da unidade de enterramento dos dereitos devengados pola súa concesión, por enterarse de que non chegou a constituírse o dereito funerario sobre a mesma. Neste suposto deberá requirirse previamente o pago ao adxudicatario, e de non realizalo, procederá a desocupación conforme ao parágrafo anterior. Cando se produza extinción do dereito funerario pola causa do número 1 do artigo 18, antes de proceder á desocupación forzosa comunicarase ao titular, concedéndolle prazo para a desocupación voluntaria da unidade. As construcións a realizar sobre parcelas polos titulares do dereito funerario respectarán externamente as condicións urbanísticas e ornamentais adecuadas ao entorno, seguindo as directrices ou normas que ao efecto estableza o Concello e deberán reunir as condicións técnicas e sanitarias establecidas polas disposicións legais vixentes en materia de enterramentos. As construcións e elementos ornamentais a instalar polos titulares sobre solo e sobre edificacións de titularidade municipal, deberán ser en todo caso autorizadas polo Concello, conforme ás normas que a tal efecto dite. Todas as obras e instalacións a que se refire este artigo deberán ser retiradas á súa custa polo titular ao extinguirse o dereito funerario. De non facelo, poderá o Concello retiralas, dispoñendo libremente dos materiais e ornamentos resultantes, sen que proceda indemnización ningunha ao titular. Constituído o dereito funerario, entregarase ao titular, xunto co contrato-título, unha copia do plano da parcela adxudicada. Os titulares deberán proceder á súa construción no prazo de dous anos a partir da adxudicación. Este prazo será prorrogable, a petición do titular, por causas xustificadas e por un novo prazo non superior ao inicial. Declarada a extinción do dereito funerario por non ter rematado a edificación, nos termos do artigo 18, letra b do número 2, deste regulamento, non se satisfará indemnización ni cantidade ningunha polas obras parciais executadas. Terminadas as obras, procederase á súa alta, previa inspección e comprobación polos servizos do Concello. Todos os titulares de dereito funerario e empresas ou profesionais que, por conta daqueles, pretendan realizar calquera clase de instalacións ou obras nas unidades de enterramento e parcelas, deberán aterse ás normas que dite, con carácter xeral ou especial, o Concello e que poderán abarcar tipoloxías construtivas, materiais, horarios de traballo, aseguramento da instalación ou obra, acceso aos recintos, e calquera outro aspecto de interese xeral para a orde e mellor servizo do cemiterio; podendo impedirse a realización de traballos aos que incumpran as normas ou ordes concretas que se diten ao efecto. As plantacións considéranse accesorias das construcións, e están suxeitas ás mesmas regras daquelas, sendo a súa conservación a cargo dos titulares, e en ningún caso poderán invadir os viais nin prexudicar as construcións veciñas. Os titulares de unidades de enterramento de toda clase virán obrigados a contribuír á conservación, mantemento e limpeza dos viais, plantacións e instalacións xerais do cemiterio, mediante o cumprimento estrito das anteriores normas e mediante o pago da taxa que por este concepto poderá establecer o Concello. A inhumación, exhumación, traslado, incineración e cremación de cadáveres e restos rexerase en todo caso polas disposicións legais vixentes en materia hixiénico-sanitaria. Antes de proceder a calquera de tales actuacións esixiranse, nos casos legalmente previstos, as autorizacións, inspeccións ou visados da autoridade competente. Non obstante, poderá impoñerse a adopción das medidas precautorias necesarias para a salvagarda das condicións hixiénico-sanitarias, mentres se resolva sobre a cuestión pola autoridade competente. O número de inhumacións sucesivas en cada unidade de enterramento só estará limitado pola súa capacidade e características, e polo contido do dereito funerario e condicións establecidas á súa concesión. Cando sexa preciso habilitar espazo para nova inhumación, procederase no necesario á redución de restos preexistentes. Unicamente ao titular do dereito funerario incumbe a decisión e solicitude de inhumacións, exhumacións e demais actuacións sobre a unidade de enterramento, así como a designación dos cadáveres que teñan que ocupala, e incluso a limitación ou exclusión predeterminada deles; salvo as actuacións que teñan que practicarse por orde de autoridade competente. Entenderase expresamente autorizada en todo caso a inhumación do titular. Non se autorizará a inhumación de persoas civilmente estrañas ao titular do dereito funerario, salvo que en cada caso autorice especialmente o Concello, previa solicitude do titular, con expresión e acreditación do motivo da solicitude, que será apreciado con liberdade de criterio. En caso de conflito sobre o lugar de inhumación dun cadáver, ou sobre o destino dos restos ou cinzas procedentes de exhumación, cremación ou incineración, atenderase á intención do falecido se constase fidedignamente; no seu defecto, á do cónxuxe non legalmente separado na data do falecemento, e no seu defecto, á dos parentes por consanguinidade, seguindo a orde prevista no Código Civil para a reclamación de alimentos. As empresas de servizos funerarios que interveñan en xestións, solicitudes e autorizacións en relación ao dereito funerario, entenderase en todo caso que actúan en calidade de representantes do titular, vinculando a este e producindo todos os seus efectos, calquera solicitude ou consentimento que por aquelas se formule. Cando sexa preciso practicar obras de reparación en unidades de enterramento que conteñan cadáveres, restos ou cinzas, trasladaranse provisionalmente estes a outras unidades adecuadas, cumprindo en todo caso as disposicións sanitarias, e sendo devoltos ás súas primitivas unidades, unha vez terminadas as obras. Cando se trate de obras de carácter xeral a realizar polo Concello, que impliquen a desaparición da unidade de enterramento de que se trate, o traslado realizarase de oficio, con carácter definitivo, a outra unidade de enterramento de similar clase, pola que será canxeada con respecto a todas as condicións do dereito funerario existente. Neste caso, notificarase ao titular para o seu debido coñecemento, e para que poida asistir ao acto do traslado, do que se levantará acta, expedíndose seguidamente novo contrato-título en relación á nova unidade de enterramento, con constancia da substitución. Cando estas actuacións se produzan por causa de obras en edificacións e instalacións cuxa conservación competa ao Concello, no se devengará dereito ningún por ningunha das operacións que se practiquen. Se a conservación compete ao titular, devengaranse todos os dereitos que correspondan por cada operación. A declaración do estado de ruína rexerase pola súa normativa especifica. Existirán sepulturas destinadas á inhumación de cadáveres correspondentes a persoas que carezan absolutamente de medios económicos para sufragar os gastos derivados do enterro. En tales casos serán inhumados, previo informe dos servizos sociais, atendendo ás circunstancias concorrentes. Estas no poderán ser obxecto de concesión e a súa utilización non reportará ningún dereito. Nestas sepulturas non se poderá colocar ningunha lápida ou epitafio e tan só constará que son propiedade municipal. Transcorrido o prazo mínimo que estableza a normativa de policía sanitaria mortuoria, procederase ao traslado dos restos á fosa común. Unicamente poderá reclamarse polos familiares dun defunto ou outras persoas que se consideren interesadas, o cadáver enterrado nunha sepultura benéfica. Non sendo posible reclamar o cadáver enterrado nunha fosa común, excepto se así o dispón a autoridade xudicial ou sanitaria. Serán infraccións leves, sempre que non se cualificaran como graves ou moi graves, as seguintes: a) A perturbación da tranquilidade do recinto. b) O incumprimento do horario establecido para o acceso ao cemiterio. c) A incorrección leve ou puntual co resto dos usuarios do cemiterio ou cos empregados públicos. d) Botar residuos e lixo nos pasos comúns, dependencias ou unidades de enterramento. e) A incorrección no uso das diferentes instalacións do cemiterio municipal. f) A falta de dilixencia no trato dos bens dos usuarios do cemiterio ou da propia administración. g) A entrada no recinto con vehículos non autorizados, bicicletas ou motocicletas, así como con cans ou outros animais, salvo os que teñan carácter de can guía en compaña de invidentes. h) Calquera outro incumprimento das obrigas dos usuarios recollidas neste regulamento que non estea tipificado como infracción grave ou moi grave. Serán infraccións graves as seguintes: a) A perturbación da tranquilidade e a vulneración dos dereitos das usuarias e usuarios mediante a realización de fotografías, debuxos, filmacións ou calquera outro tipo de actuacións similares no recinto. b) A ocupación dos espazos públicos do cemiterio para a realización de calquera tipo de actividade comercial e de propaganda no recinto. c) As ofensas graves de palabra, ou de obra, ás autoridades municipais, empregados do servizo, aos axentes da autoridade e ao público en xeral. d) Os actos de deterioro das instalacións e elementos do cemiterio cando a súa contía non exceda os 3.000 euros. e) A comisión de tres infraccións leves no prazo de un ano. Serán infraccións moi graves: a) O impedimento ou a grave e relevante obstrución ao normal funcionamento do servizo, e a realización de actuacións suxeitas a autorización ou licenza sen obter previamente esta. b) O impedimento de uso do espazo público no que se presta o servizo funerario. c) Os actos de deterioro grave e relevante das instalacións e elementos do cemiterio cando a súa contía exceda dos 3.000 euros. d) Os actos de coacción ou suborno ao persoal do cemiterio. e) A usurpación ou ocupación de bens de dominio público sen título. As sancións correspondentes a cada clase de infracción graduaranse tendo en conta os criterios seguintes: a) A afectación á saúde e á seguridade das persoas. b) A posibilidade de reparación ou restablecemento da realidade. c) O beneficio derivado da actividade infractora. d) A natureza dos prexuízos causados. e) A reincidencia, por cometer no termo dun ano máis dunha infracción da mesma natureza cando así fose declarado por resolución firme en vía administrativa. f) O grao de culpabilidade ou a existencia de intencionalidade. g) O grao de participación no feito por título diferente de autoría. h) A continuidade ou persistencia na conduta infractora. As multas a impoñer teñen tres posibles graos, que se corresponden respectivamente co carácter leve, grave ou moi grave da infracción, cos límites seguintes: • Infraccións leves, ata 750 €. • Infraccións graves, ata 1.500 €. • Infraccións moi graves, ata 3.000 €. Será competente para impoñer as sancións a Alcaldía ou a concellería delegada correspondente, tras o informe previo dos servizos municipais, e a tramitación de expediente no que se lle dea audiencia ao presunto infractor, tramitado segundo o disposto na lei 39/2015 do 1 de outubro, do procedemento administrativo común das administracións públicas e lei 40/2015, do 1 de outubro, de réxime xurídico do sector público. Con independencia das sancións que poidan impoñerse, o infractor estará obrigado á restitución e reposición dos bens ao seu estado anterior, coa indemnización dos danos irreparables e prexuízos causados, no prazo que se fixe na resolución correspondente. O importe destas indemnizacións fixarao executoriamente o órgano competente para impoñer as sancións. Todas as concesións existentes con anterioridade á entrada en vigor desta regulamento, entenderanse outorgadas polo prazo establecido nas mesmas. No caso do non ter prazo este será de 75 anos. En cumprimento do disposto no artigo 70.2 da lei 7/1985, do 2 de abril, reguladora das bases de réxime local, o presente regulamento entrará en vigor unha vez publicado o seu texto íntegro no Boletín Oficial da Provincia e transcorrido o prazo previsto no artigo 65.2 da citada lei. (asinado electronicamente na marxe)